**A doua primăvară**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Prin mine trec atâtea amintiri,

Atâtea clipe pline de iubire,

Când îți făceam prima destăinuire

Și culegeam din părul tău zefiri.

Un vers cu rima dulce, amărui,

Mi-ai dăruit pe-o margine de seară,

Sărbătoream a doua primăvară,

De când pluteam prin ochii tăi căprui.

Iubita mea, în prag de răsărit,

Când umbra nopții curge desuetă

Spre orizont, dorindu-se discretă,

Te-aştept în locul unde ne-am găsit.

- E-a doua primăvară de când noi

Ne-am regăsit ca suflete pereche,

Am depănat mitologia veche,

Iar de mă uit o clipă înapoi,

Îmi amintesc, iubite, ce avar

Ai explorat cu sete fantezia

Când mi-ai sădit sub gene poezia

Și-ai suspendat un vis de minutar.

De-atunci şi timpul stă încremenit,

Iubirea noastră-i perpendiculară

Pe dulcea şi suava primăvară,

A doua, dacă spui... din infinit...

Ioan Grigoraș Liliana Trif

Din volumul Din paradisul aproape pierdut -

Editura PIM Iași - 2015